題峴山圖
作者：戴表元
朝代：宋

paragraphs: 山頭種石懸蒼雲，山下急流風卷紋。
何年荒碑當嶺立，龜趺圭首猶鱗皴。
神龍驅毫鬼輸墨，羊公精神荆楚色。
想當意匠經營初，已盡東南烟霧迹。
從來登覽非真遊，襄人正樂吳人愁。
尊前鄒湛亦不惡，江山千古同悠悠。
君不見征南後來人姓杜，自喜作碑心更苦。
祇留陳迹笑癡迷，行客何曾淚如雨。